<classify> RAIS John Magufuli anatarajiwa kuanza ziara ya kikazi ya siku tatu katika mkoa wa Rukwa kuanzia kesho ikiwa ni ziara yake ya kwanza tangu aingie madarakani .Akiwa mkoani Rukwa atazindua miradi mikubwa minne ukiwemo mradi mkubwa wa maji ambao ujenzi wake umegharimu zaidi ya Sh bilioni 31. Mkuu wa Mkoa wa Rukwa Joachim Wangabo alisema hayo jana katika mkutano wake na waandishi wa habari uliofanyika ofisini kwake mjini hapa akisema kuwa Rais Magufuli atakuwa akitokea mkoa wa jirani wa Songwe na atapokelewa katika kijiji cha Mkutano kilichopo katika mpaka wa mkoa wa Rukwa na Songwe .Alisema baada ya kupokelewa atazungumza na wananchi katika mkutano utakaofanyika katika mji mdogo wa Laela katika wilaya ya Sumbawanga na kuzindua barabara inayounganisha Mji wa Sumbawanga na Tunduma iliyojengwa kwa kiwango cha lami kisha ataelekea mjini Sumbawanga kwa mapumziko .Siku inayofuata kwa mujibu wa Wangabo , Rais Magufuli atazindua mradi mkubwa wa maji safi na usafi wa mazingira ulipo katika Manispaa ya Sumbawanga ambao ujenzi wake umegharimu zaidi ya Sh bilioni 31. Akiwa katika Mji wa Sumbawanga, Rais Magufuli atahutubia mkutano wa hadhara utakaofanyika katika uwanja wa michezo wa Nelson Mandela...milango yake itafunguliwa kuanzia saa kumi na moja alfajiri na ikifika saa tano asubuhi itafungwa na hakuna mwananchi atakayeruhusiwa kungia humo, alisema.Aliongeza kuwa baada ya kuhutubia mkutano wa hadhara anatarajiwa kuzindua barabara ya Sumbawanga- Chala Kanazi iliyojengwa kwa kiwango cha lami. Alisema kuwa Jumatatu anatarajiwa kuanza ziara ya kikazi wilaya ya Nkasi na atahutubia mkutano wa hadhara katika mji mdogo wa Namanyere kisha atazindua kituo cha afya cha Nkomolo kilichojengwa kwa thamani ya Sh milioni 500.  <topic>: KITAIFA 